钦定古今图书集成/方舆汇编/职方典/第1446卷 > 《昆仑关二十韵》谢少南
## 钦定古今图书集成/方舆汇编/职方典/第1446卷 > 《昆仑关二十韵》谢少南

仄足昆仑上，岿然虎豹雄。峰凌万石出，关辟两峰通。
先旭蒸霞紫，迟昏阁霭红。地高南逼斗，山远北连空。
绝壁含槎古，飞岩拂草丰。泉声千尺底，树色百盘中。
岭并惊鸢站，林皆挂狖丛。萦纡回鸟道，劖凿启鸿濛。
峻阪防旋马，渟洼忽起虹。未能寻隐穴，徒诧秘仙宫。
越骆标重险，交邕挹下风。苍梧虞帝辙，铜柱汉家功。
“瓴建无前敌，梯悬失仰攻。威仪深组练，气象表罴熊。
残垒传侬寇，潜师忆狄公。时平谈往事，世久罢屯戎。
商旅宵无警，樵苏岁有终。海夷从入篚，巢鸟不伤弓。
裔徼藩垣壮，中华界限崇。圣明要服化，吾愧播文同。”